J E G Y Z Ő K Ö N Y V

Készült Budapest Főváros XX. kerület Pesterzsébet Önkormányzata *2018. november 15-én 18 órakor* (Budapest, XX., Kossuth Lajos tér 1., I. em. 63-64.) megtartott ***díszüléséről***.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Csaszny Márton, Fekete Katalin, Fekete László, Gémesi Emese, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára.

Távol vannak: Kaiser György, Völgyesi Krisztián.

Tanácskozási joggal jelen vannak: Dr. Demjanovich Orsolya jegyző, Kócziánné Dr. Pohl Mónika aljegyző, a főépítész, a Polgármesteri Hivatal osztályvezetői, osztályvezető-helyettesei.

Meghívottként jelen vannak: Pesterzsébet díszpolgárai, mecénásai, a kitüntetettek hozzátartozói, felterjesztők.

##### F A N FÁ R O K, majd H i m n u s z

*(A Himnuszt a Pesterzsébeti Városi Vegyeskar közreműködésével eléneklik a jelenlévők.)*

Dávid Anikó: Köszönti a megjelenteket a Díszülésen. Külön tisztelettel köszönti Dr. Hiller Istvánt, a Magyar Parlament alelnökét, Pesterzsébet országgyűlési képviselőjét. Szabados Ákost Pesterzsébet polgármesterét, Pesterzsébet alpolgármestereit: Juhász Lajosnét, Kovács Esztert, és Nemes Lászlót, dr. Demjanovich Orsolya jegyző asszonyt, Kócziánné dr. Pohl Mónika aljegyző asszonyt. A képviselő-testület és a hivatalvezetés tagjait, a kerület politikai pártjainak megjelent tagjait, Pesterzsébet megjelent díszpolgárait. Megkülönböztetett tisztelettel köszönti a kitüntetések várományosait.

Felkéri Szabados Ákos polgármester urat a díszülés megnyitására.

Szabados Ákos: Köszönti a megjelenteket. Az ülést megnyitja. Megköszöni a vendégeknek, hogy elfogadták a meghívást. A kitüntető címek átadását az önkormányzat rendelete alapján az „Erzsébet Napok” keretében, díszülésen adják át. Kéri a vendégek türelmét, mert ezt egy képviselő-testületi ülésnek megfelelően kell megtenni, amelynek vannak formai követelményei.

Megállapítja, hogy 16 képviselő van jelen, a díszülés határozatképes, Kaiser György és Völgyesi Krisztián képviselők jelezték távolmaradásukat.

Javaslatot tesz a díszülés napirendi pontjainak sorrendjére. Kéri, hogy a napirenden belül az alábbi sorrendben adják át a kitüntető címeket:

1./ "Pesterzsébet Díszpolgára - 2018" kitüntető címek átadása

2./ "Pesterzsébet Kultúrájáért - 2018" kitüntető cím átadása

3./ "Pesterzsébet Gyermekeiért - 2018" kitüntető cím átadása

4./ "Pesterzsébet Egészségügyéért - 2018" kitüntető cím átadása

5./ "Pesterzsébet Szociális Munkáért - 2018" kitüntető cím átadása

6./ "Pesterzsébet Közbiztonságáért - 2018" kitüntető cím átadása

7./ "Pesterzsébet Sportjáért - 2018" kitüntető címek átadása

Szabados Ákos: Szavazásra teszi fel a napirend elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadta azt.

**276/2018. (XI. 15.) Ök. sz. határozat**

A képviselő-testület

2018. november 15-ei díszülés napirendjét az alábbiak szerint elfogadja:

1./ "Pesterzsébet Díszpolgára - 2018" kitüntető címek átadása

2./ "Pesterzsébet Kultúrájáért - 2018" kitüntető cím átadása

3./ "Pesterzsébet Gyermekeiért - 2018" kitüntető cím átadása

4./ "Pesterzsébet Egészségügyéért - 2018" kitüntető cím átadása

5./ "Pesterzsébet Szociális Munkáért - 2018" kitüntető cím átadása

6./ "Pesterzsébet Közbiztonságáért - 2018" kitüntető cím átadása

7./ "Pesterzsébet Sportjáért - 2018" kitüntető címek átadása

Dávid Anikó: Felkéri Szabados Ákos polgármestert, hogy ismertesse a "Pesterzsébet Díszpolgára - 2018" kitüntető címről szóló képviselő-testületi határozatot.

Szabados Ákos: Kemény Zsigmond idézettel köszönti a kitüntetésre jelölteket, és valamennyiük figyelmébe ajánlja: „Kitűnővé egy szerencsés perc által is válhatunk; hasznos emberré a fáradtságos évek tesznek." Úgy gondolja, hogy ezeket az éveket fogják most megköszönni az itt jelenlévő kitüntetetteknek.

Ismerteti az önkormányzat 199/2018. (IX.13.) Ök. számú határozatát: „A Képviselő-testület 2018. évben a „Pesterzsébet Díszpolgára” kitüntető címet Várhalmi András a CSILI Művelődési Központ nyugalmazott igazgatója részére adományozza.”

Dávid Anikó: Várhalmi András, mintegy harminc éven keresztül volt Magyarország egyik legrangosabb közművelődési intézményének, a Csili Művelődési Központnak az igazgatója. Kulturális szakemberként és vezetőként egyaránt elévülhetetlen érdemei vannak Dél-Pest lakossága közművelődési igényeinek kiszolgálásában, kulturális ízlésének formálásában. Odaadó munkájának köszönhetően számos kerületi rendezvény - köztük a jelenleg is zajló - „Erzsébet Napok” kulturális fesztivál, mára hagyománnyá alakult. Nevéhez fűződik a helytörténeti szempontból is rendkívül értékes „A 90 éves Csili” c. könyv szerkesztése. Az intézmény szakmai hitvallása híven tükrözi a vezető személyiségét: a hagyományok- és értékek megőrzése, a szolgáltató jelleg fenntartása, a minőségre törekvés, a partner- és marketingszemlélet erősítése, az igényekhez való rugalmas alkalmazkodás. Irányítása alatt vált a Csili Művelődési Központ Dél-Pest kulturális centrumává. Várhalmi András közművelődési vezetői tevékenységének eredményeként, a pesterzsébeti Csili Művelődési Központ a hagyományokra épülő, a modern kor kihívásaihoz igazodó, dinamikusan fejlődő korszerű intézménnyé vált.

Felkéri Szabados Ákos polgármestert az oklevél, az arany kitűző és az emlékérem átadására.

Szabados Ákos: Átadja a díszoklevelet, az aranykitűzőt, valamint az emlékérmet
Várhalmi András részére.

*Várhalmi András átveszi a kitüntetést.*

*(Taps.)*

Dávid Anikó: Fogadják szeretettel Magyarország Érdemes Művészét, a Magyar Művészeti Akadémia tagját, a Liszt – és Artisjus díjas hegedűművészt, Kőbánya díszpolgárát, Illényi Katicát!

Zongorán kíséri Termes Rita, a Liszt Ferenc Művészeti Egyetem és a Filmművészeti Egyetem adjunktusa.

*(Illényi Katica hegedűn előadja „Thais Meditation” műsorszámát, zongorán kísér Termes Rita.)*

*(Taps.)*

Dávid Anikó: Felkéri Nemes László alpolgármestert, hogy ismertesse a „Pesterzsébet Kultúrájáért – 2018” kitüntető címről szóló Oktatási, Kulturális, Ifjúsági és Informatikai Bizottsági határozatot.

Nemes László: Ismerteti az Oktatási, Kulturális, Ifjúsági és Informatikai Bizottság a 100/2018. (IX.10.) OKIIB. számú határozatát: „Budapest Főváros XX. kerület Pesterzsébet Önkormányzatának Oktatási, Kulturális, Ifjúsági és Informatikai Bizottsága 2018-ban a Pesterzsébet Kultúrájáért kitüntető címet Lelkes Márk szobrászművész részére adományozza.”

*(Taps)*

Dávid Anikó: Lelkes Márk szobrászművész a Magyar Képzőművészeti Egyetemen végezte tanulmányait Farkas Ádám növendékeként. Szobrász és rajz- vizuális nevelés szakon szerezte diplomáit. 2001-ben megalapította a Zalaszentgróti Szimpóziumot, melyet azóta éves rendszerességgel megszervez, koordinál, és állandó résztvevője. 2004-ben megalapította a Villa Negra Művészeti Egyesületet, amelynek azóta is az elnöke. Közterületen látható alkotásai mellett számos díjat tervezett Minisztériumoknak és Önkormányzatoknak. Egyéni és csoportos kiállításai és köztéri alkotásai megtalálhatók az ország számos pontján. Pesterzsébeten kiállított köztéri alkotásai: Petőfi Sándor –bronz szobra, Gróf Széchenyi István, Kölcsey Ferenc és Nagy Győry István mellszobra, valamint az általa rekonstruált Horvay János: Ivó paraszt című szobra. Ő maga úgy véli, az irodalom iránti szeretete, személyes érzékenysége elengedhetetlen feltétele annak, hogy hiteles alkotások kerülhessenek ki a keze közül.

Felkéri Nemes László alpolgármestert az oklevél és az ezüst emlékérem átadására.

Nemes László: Átadja a díszoklevelet, valamint az ezüst emlékérmet Lelkes Márk szobrászművész részére.

*Lelkes Márk átveszi a kitüntetést.*

*(Taps)*

Dávid Anikó: Felkéri Juhász Lajosné alpolgármester asszonyt, ismertesse az Oktatási, Kulturális, Ifjúsági és Informatikai Bizottság „Pesterzsébet Gyermekeiért - 2018” kitüntető címre vonatkozóhatározatát.

Juhász Lajosné: Ismerteti az Oktatási, Kulturális, Ifjúsági és Informatikai Bizottság 99/2018. (IX.10.) OKIIB. számú határozatát: „Budapest Főváros XX. kerület Pesterzsébet Önkormányzatának Oktatási, Kulturális, Ifjúsági és Informatikai Bizottsága 2018-ban „Pesterzsébet Gyermekeiért” kitüntető címet Majoros József nyugalmazott osztályvezető részére adományozza.”

Dávid Anikó: Majoros József életútját a sokszínűség jellemzi, melynek során a tanítás szinte minden szintjét végigjárta. 1991-től nyugdíjba vonulásáig a Pesterzsébeti Polgármesteri Hivatal Oktatási Osztályát vezette. Irányítása alatt jelentős minőségi változáson ment keresztül kerületünkben az oktató-nevelő munka. Nyitottsága, kreativitása, kapcsolatteremtő képessége, embersége, hozzájárult a kerület oktatási ágazatának fejlődéséhez. Majoros József a fővárosban elsőként alkotta meg Pesterzsébet Önkormányzata Oktatási Koncepcióját. Munkája során folyamatosan törekedett a megfelelő szakemberek kiválasztására. Vallotta, hogy a tantestületekben folyó minőségi szakmai munka, a megfelelő légkör és környezet, az új kihívásokhoz, elvárásokhoz alkalmazkodó munkakörülmények, eredményesen segítik a gyermekek nevelését, oktatását, tudásuk gyarapítását. Több évtizedes kiemelkedő, lelkiismeretes szakmai munkája elismeréseképpen 1995-ben Miniszteri Dicséretben részesült. Munkáját a pontosság, az oktatási ágazat és a gyermekek érdeke melletti elkötelezettség jellemezte.

Felkéri Juhász Lajosné alpolgármester asszonyt az oklevél és az ezüst emlékérem átadására.

Juhász Lajosné: Átadja a díszoklevelet, valamint az ezüst emlékérmet Majoros József nyugalmazott osztályvezető részére.

*Majoros József átveszi a kitüntetést.*

*(Taps)*

Dávid Anikó: Felkéri Kovács Eszter alpolgármester úrhölgyet, ismertesse az Egészségügyi és Sportbizottság határozatát a „Pesterzsébet Egészségügyéért – 2018” kitüntető címre vonatkozóan.

Kovács Eszter: Ismerteti Az Egészségügyi és Sportbizottság 79/2018. (IX.12.) ESB. számú határozatát: „Budapest Főváros XX. Kerület Pesterzsébet Önkormányzatának Egészségügyi és Sportbizottsága 2018-ban a Pesterzsébet Egészségügyéért kitüntető címet dr. Ila Zsuzsanna reumatológus főorvos részére adományozza.”

Dávid Anikó: Dr. Ila Zsuzsanna a Jahn Ferenc Dél-pesti Kórház Ady Endre utcai Szakrendelőjének reumatológus főorvosa. Orvos édesanyja javaslatára választotta a reumatológia szakirányt. Nagyon fontos számára a szakmai fejlődés, számos külföldi és hazai kongresszuson vesz részt. Rendszeresen tart betegfelvilágosító és orvoskollégáknak szóló szakmai előadásokat. 2001 óta hetente két alkalommal magánrendelés keretein belül is végez betegellátást. Munkája elismeréseként 2010-ben főorvosi kinevezést kapott. Szabadidejét nem kímélve aktív közösségi életet él. Hosszú évek óta tagja és 2015-től elnöke a Pesterzsébeti Kossuth Lajos Gimnázium Baráti Köre Egyesületnek, a P KOBAKNAK. Elhivatottságát saját mondatai is híven tükrözik:

„Annyira szeretem ezt a szakmát, hogy soha nem lehetek elég hálás édesanyámnak ezért a tanácsért. Számomra a betegekkel való mindennapi gyógyító munka jelenti az igazi kihívást és örömöt. Hitvallásomnak tekintem, hogy a nap utolsó betegének is ugyanaz a szakszerű ellátás, türelmes és empátiás hozzáállás jár, mint a legelsőnek.”

Kovács Eszter: Átadja a díszoklevelet, valamint az ezüst emlékérmet.

*Dr. Ila Zsuzsanna átveszi a kitüntetést.*

*(Taps)*

*(Illényi Katica hegedűn előadja „Libertangó” műsorszámát, zongorán kísér Termes Rita.)*

*(Taps.)*

Dávid Anikó: Felkéri dr. Demjanovich Orsolya jegyző asszonyt, ismertesse a Szociális Bizottság határozatát a „Pesterzsébet Szociális Munkáért – 2018” kitüntető címre vonatkozóan.

dr. Demjanovich Orsolya: Ismerteti a Szociális Bizottság 149/2018. (IX.12.) SZB. számú határozatát: „Budapest Főváros XX. Kerület Pesterzsébet Önkormányzatának Szociális Bizottsága 2018 évben „Pesterzsébet Szociális Munkáért” kitüntető címet Halász József Attila pedagógus részére adományozza.”

Dávid Anikó: Halász József Attila az inkluzív nevelés okleveles tanára, a pesterzsébeti Benedek Elek Egységes Gyógypedagógiai Módszertani Intézmény, Óvoda, Általános Iskola, Szakiskola testnevelő tanára. Nevéhez fűződik a sajátos nevelési igényű tanulók karate sportjának kidolgozása, és ennek az európai élmezőnyhöz való csatlakoztatása. Gyógypedagógusként szívügyének tekinti a sérült gyermekek, fiatalok egészségre nevelését. Komoly szakmai munkát végzett az i-Karate (azaz az integrált karate) bevezetése kapcsán: kidolgozta a szakmai feltételeket, jeleskedett a megvalósításban. Ennek eredményeként Belgiumban, a kizárólag fogyatékkal élőknek szervezett I. i-Karate Európa bajnokságon tanítványaival hét Európa-bajnoki arany, két Európa-bajnoki ezüstöt és hat Európai-bajnoki bronzérmet szerzett. Kezei alól számos, komoly sporteredményeket felmutató fiatal kerül ki. Szociális munkája őszinte elismerésre méltó.

Dávid Anikó: Felkéri dr. Demjanovich Orsolya jegyző asszonyt az oklevél és az ezüst emlékérem átadására.

dr. Demjanovich Orsolya: Átadja a díszoklevelet és az ezüst emlékérmet.

*Halász József Attila átveszi a kitüntetést.*

*(Taps)*

Dávid Anikó: Felkéri Szabados Ákos polgármestert, ismertesse a Képviselő-testület „Pesterzsébet Közbiztonságáért - 2018” kitüntető címről szóló határozatát.

Szabados Ákos: Ismerteti a Képviselő-testület 201/2018. (IX.13.) számú határozatát: „Budapest Főváros XX. Kerület Pesterzsébet Önkormányzatának Képviselő-testülete a „Pesterzsébet Közbiztonságáért” kitüntető címet 2018. évben Joó Lajosnak a Pesterzsébet-Soroksár Közrendjéért, Közbiztonságáért Alapítvány alapítójának adományozza.

Dávid Anikó: Joó Lajos Pesterzsébet közismert személyisége. 1991-ben megalapította a Pesterzsébet-Soroksár Közrendjéért, Közbiztonságáért Alapítványt, a PESO-t. Az elmúlt 27 év alatt irányításával a PESO nagyon sokat tett kerületünk közrendjének, közbiztonságának megszilárdítása érdekében. Célkitűzéseiben elsődleges szerepet kap a bűncselekmények megelőzése, a magántulajdon fokozott védelme. Mindig is nagy figyelmet fordított a rendőri munka erkölcsi, anyagi elismerésére, a nyugdíjas rendőrök, tűzoltók támogatására. Az általaszervezett rendezvények a közrend, közbiztonság védelmében dolgozók munkájának népszerűsítésére irányulnak. A PESO alapítójaként a mai napig sokat tesz a rendőrség anyagi technikai ellátottságának fejlesztéséért. Kitalálója és szervezője a népszerű Zsarubálnak. Közösségépítő, közösség összetartó tevékenysége példaértékű valamennyiünk számára. Fáradhatatlan munkája eredményeképpena PESO ma is aktív életet él.

Felkéri Szabados Ákos polgármestert az oklevél, és az ezüst emlékérem átadására.

Szabados Ákos: Átadja a díszoklevelet és az ezüst emlékérmet.

*Joó Lajos átveszi a kitüntetést.*

*(Taps)*

Dávid Anikó: Felkéri Kócziánné dr. Pohl Mónika aljegyző asszonyt, ismertesse az Egészségügyi és Sportbizottság „Pesterzsébet Sportjáért - 2018” kitüntető címről szóló határozatát.

Kócziánné dr. Pohl Mónika: Ismerteti az Egészségügyi és Sportbizottság „Pesterzsébet Sportjáért” 2018.” kitüntető címről szóló 80/2018. (IX.12.) ESB. számú határozatát: „Budapest Főváros XX. Kerület Pesterzsébet Önkormányzatának Egészségügyi és Sportbizottsága „Pesterzsébet Sportjáért” kitüntető címet 2018-ben Harsányi László hat danos karate edző részére adományozza.”

Dávid Anikó: Harsányi László 1989 őszén a Benedek Elek Általános és Speciális Szakiskolába helyezkedett el, ekkor kezdte el a karate tanítását hat-nyolc fő tanítvánnyal Szigetszentmiklóson és Pesterzsébeten. 1991-ben sporttársaival sportegyesületet alakítottak,1995–re már öt új egyesülettel bővültek, melyek sportszakmai összefogása érdekében megalapították a Magyarországi Goju-Ryu Karate - Do Szövetséget. Legjelesebb versenyük a kezdeményezésükre elindult WKF Karate Diákolimpia évente megrendezésre kerül. A pesterzsébeti és a szigetszentmiklósi egyesületekből külföldre ment és ott dolgozó fekete öves tanítványaikkal 2013-ban megalakították az International Goju - Ryu Karate - Do Sakura-Kait. Egy nemzetközi szervezet, ahol a vezetők 70%-a magyar! Munkájukat látva újabb országokból csatlakoztak hozzájuk, bővítve nemzetközi csapatukat. Versenyzőként a Magyar Karate Válogatott keretének a tagja, magyar bajnokságok I, II, III. helyezettje. Napjainkban egytől négy danos tanítványokkal és dobogós versenyzőkkel büszkélkedhet.

Felkéri Kócziánné dr. Pohl Mónika aljegyző asszonyt az oklevél és az ezüst emlékérem átadására.

Kócziánné dr. Pohl Mónika: Átadja a díszoklevelet és az ezüst emlékérmet.

*Harsányi László átveszi a kitüntetést.*

*(Taps)*

*(Illényi Katica tereminen előadja „Volt egyszer egy vadnyugat” című műsorszámát zongorán kísér Termes Rita.)*

*(Taps.)*

Illényi Katica: A teremin nevű hangszert hallották, amelyet 1920-ban talált fel az orosz fizikus és csellista Léon Theremin. Ez egy különleges csoda, nem oly régen van jelen az életében ez a hangszer. Úgy szólaltatja meg, hogy sehol sem ér hozzá. Lévén, hogy elektromos hangszer, két antenna között létrejön egy elektromágneses tér, s ha az ember a kezét belehelyezi ebbe a térbe, azzal meg tudja változtatni a hangmagasságot és a hangerőt. Tiszta fizika az egész, s innentől kezdve már csak gyakorlás a titka a zenének. Búcsúzóul egy dallal köszön el. Szívből gratulál a díjazottaknak, jó egészséget és minden jót kíván minden jelenlévőnek. Edit Piaf dalával köszön el.

*(Illényi Katica előadja „Édith Piaf: Miért van szerelem?” című énekszámát, zongorán kísér Termes Rita.)*

*(Taps.)*

Dávid Anikó: A Díszülés végéhez érkeztek. Az est folytatásaként szeretettel meghívja a kitüntetetteket a Városháza aulájában rendezett állófogadásra, ahol Dr. Hiller István a Parlament alelnöke, Pesterzsébet országgyűlési képviselője mond pohárköszöntőt, majd a kitüntetettek tiszteletére Farkas Gábor Gábriel és zenekara gondoskodik a kellemes zenéről.

Szabados Ákos: „Tisztelt Hölgyeim és Uraim, kedves Barátaim! *„Mindennek adjuk meg, ami neki jár.”* Összegyűjtöttem néhány, talán összeillő gondolatot, csendnek a figyelmes hallgatást, tudásnak hatalmat, vagy talán hatalomnak tudást, szerelemnek ölelést, kiválasztottaknak elismerést. Ma Önök elismerésben részesültek, mert kiválasztásra kerültek Pesterzsébet Önkormányzatának és a pesterzsébeti lakosok jóvoltából. Azt gondolom, hogy életünkben az egy meghatározó pillanat, amikor sokak egybehangzó véleménye, hogy amit produkáltunk, amit letettünk az asztalra, az elismerést érdemel. Talán annyi személyes megjegyzést is hadd tegyek, hogy a ma kitüntetést átvevők közül úgy gondolom, hogy a többséggel közvetlen baráti kapcsolatom is van. Ahogy az éveimben haladok előre, egyre inkább tisztában vagyok a saját hiányosságaimmal, sok esetben felkészületlenségeimmel. Ezt nem szégyenkezve mondom, egyszerűen csak őszinte beismerése annak, hogy nem vagyunk képesek egyedül mindig mindenre megfelelő módon reagálni és megfelelő módon választ adni. Ezért jó az, ha vannak közöttünk, vannak körülöttünk olyanok, akik nálunk bizonyos területen, vagy akár több dologban is tájékozottabbak, tapasztaltabbak, bölcsebbek, felkészültebbek. Személy szerint nekem megtiszteltetés az, hogy veletek együtt dolgozhattam, hogy ismeretségetek által személy szerint gazdagodtam. Közös munkánk hozzájárult ennek a kerületnek az épüléséhez, fejlődéséhez, és ezért én személyesen is szeretnék nektek kedves barátaim köszönetet mondani. Örülök az együtt töltött éveknek, hiszen van, akivel munkakapcsolatban álltam sok évtizeden keresztül. Ugyan én voltam a „főnök”, de most elmondhatom nektek, sosem ilyen szemmel tekintettem rátok és az általatok elvégzett munkára. Sokkal inkább éreztem ezt, vagy szerettem volna ezt érezni. Remélem most már könnyebben azt tudjátok mondani megnyugtatótan, hogy igen barátom volt ebben ilyen is. Oktattatok és ezzel segítettetek, hogy én is minél eredményesebben tudjam a saját feladataimat elvégezni. Még egyszer engedjétek meg, hogy gratuláljak nektek. Egy idézettel zárom a mai díszülést, amely az ókor szeretetfilozófusától, Tatiosztól származik: *„Mindennek adjuk meg, ami neki jár, a szemnek a látványt, a fülnek a muzsikát, a gondolatoknak a szárnyalást, a testnek a felüdülést, az igazságnak az elismerést, barátnak a barátot, az embernek a megbecsülést.”* Gratulálok mindenkinek! A képviselő-testület mai napi munkáját köszönöm, ezzel a mai díszülést bezárom.”

*/A díszülés 1849-kor véget ért./*

 K. m. f.

#  Szabados Ákos dr. Demjanovich Orsolya

 polgármester jegyző